
1. Bendrosios nuostatos
Konkursą „Istorijos detektyvai: ką slepia mano kraštas?“ organizuoja VšĮ Rietavo turizmo ir verslo informacijos centras (RTVIC) (toliau – Organizatorius), dalyvaujantis tarptautiniame projekte BRIDGE - Cultural and tourism education as a bridge for cross-border cooperation, networking and developing relationships with new partners (liet. Kultūros ir turizmo švietimas - tiltas tarpvalstybiniam bendradarbiavimui, tinklų kūrimui ir ryšių su naujais partneriais plėtojimui). Projektas bendrai finansuojamas pagal 2021–2027 m. Interreg Pietų Baltijos programą.
Konkursas skirtas Rietavo savivaldybės ir kitų Telšių regiono savivaldybių 4–8 klasių mokiniams. Jo esmė – pačių mokinių atrasti, patikrinti ir pristatyti savo krašto istorijos bei kultūros paveldo pėdsakai.
Šie nuostatai nustato dalyvius, užduotį, pateikimo tvarką, vertinimą, apdovanojimus ir darbų skelbimo sąlygas.
2. Tikslas ir užduotis
Tikslas – skatinti mokinius pažinti artimiausios aplinkos istoriją ir materialųjį kultūros paveldą, ugdyti gebėjimą tyrinėti šaltinius, dirbti komandoje ir įdomiai perteikti atradimus kitiems.
Komanda parengia 1 įrašą apie Rietavo savivaldybėje arba kitose Telšių regiono savivaldybėse esančius istorijos ir kultūros pėdsakus: atminties vietas, paminklus, pastatus, kapus, ekspozicijas, su konkrečia vieta susijusius įvykius ar asmenybes. Įrašas turi turėti aiškų ryšį su aplankyta vieta.
Ypač skatinama pagrįstai atskleisti vietos ryšius su Lietuvos, Lenkijos ir Švedijos bendra istorija ar kultūra. Toks ryšys nėra privaloma dalyvavimo sąlyga.
3. Dalyviai
Dalyvauja mokyklų 4–8 klasių mokinių komandos. Komandų skaičius neribojamas.
Komandą sudaro 3–5 mokiniai. Komandai vadovauja mokytojas arba kitas mokyklos įgaliotas pilnametis asmuo, kuris į mokinių komandos narių skaičių neįskaičiuojamas. Vadovas padeda organizuoti išvykas, pateikti darbą ir gauti reikalingus sutikimus.
Dalyvavimas nemokamas. Mokykla ir vadovas užtikrina mokinių saugų dalyvavimą išvykose pagal mokyklos taikomą tvarką.
4. Darbo turinys ir forma
Atradimui pateikiama: (a) vietos ar atradimo pavadinimas; (b) vietovė ir GPS koordinatės; (c) iki 500 ženklų su tarpais aprašymas, kuriame paaiškinama, kas tai yra ir kuo svarbu; (d) tiksliai dvi pačios komandos padarytos vietos nuotraukos; (e) panaudotų informacijos šaltinių nuorodos arba bibliografiniai duomenys.
Atradimo aprašymas turi būti savarankiškas, faktai – patikrinti. Jeigu pateikiamas pasakojimas ar legenda, ji aiškiai atskiriama nuo patvirtinto istorinio fakto. Komanda nurodo, kuo grindžia teigiamą tarptautinį ryšį.
Pateikiama užpildyta paraiška su atradimo aprašymu ir GPS koordinatėmis bei tiksliai dvi pačios komandos padarytos nuotraukos iliustruojančios atradimą. Paraiškoje nurodomas mokyklos pavadinimas, komandos pavadinimas, mokinių vardai ir pavardės, vadovo vardas, pavardė ir kontaktai, atradimo pavadinimas, atradimo aprašymas bei informacijos šaltiniai. Užpildyta paraiška pateikiama DOCX arba PDF formatu, nuotraukos – atskiromis JPG arba PNG bylomis. Kiekvienos nuotraukos bylos pavadinime aiškiai nurodomi mokyklos ir komandos pavadinimai. Prie paraiškos privalomai pridedama: po vieną pasirašytą tėvų ar kitų teisėtų atstovų sutikimą kiekvienam komandos dalyviui, mokyklos patvirtinimą ir reikalingus trečiųjų asmenų sutikimus. Nuotraukų pavadinimų pavyzdys: Mokykla_Komanda_Atradimas_Nuotrauka1 (2).jpg.
Trumpas iki 60 sekundžių filmukas apie vieną atradimą yra tik papildomas, neprivalomas priedas. Jo nepateikimas balų nemažina; vertinama įrašo istorija, o ne filmavimo technika. Filmuko bylos pavadinime aiškiai nurodomi mokyklos ir komandos pavadinimai bei atradimas. Filmuko pavadinimų pavyzdys: Mokykla_Komanda_Atradimas_Filmukas.mp4.
5. Eiga ir terminai
Organizatorius paskelbia darbų pateikimo ir rezultatų paskelbimo datas konkurso kvietime. Darbų pateikimo terminas: 2026-11-15, o rezultatų paskelbimo data: 2026-12-01. Jeigu datos keičiamos, apie tai vienodai pranešama visoms užsiregistravusioms mokykloms.
Iki darbų pateikimo termino pabaigos vadovas elektroniniu paštu info@RietavoTVIC.lt atsiunčia paraiškos formą, kurioje užpildyti mokyklos ir komandos duomenys, vadovo kontaktai bei pažymėtas patvirtinimas, kad mokykla įgaliojo jį vadovauti komandai. Taip pat pridedama užpildyta paraiška ir nuotraukos, o pasirinktinai – papildomas filmukas. Pridedama po vieną pasirašytą tėvų ar kitų teisėtų atstovų sutikimą kiekvienam komandos dalyviui ir kiti 25 punkte nurodyti pasirašyti dokumentai, o paraiškoje pažymimas patvirtinimas, kad pateikti tekstai, nuotraukos ir kiti reikalingi dokumentai. Laiško temoje nurodoma „Konkursui Istorijos detektyvai – mokyklos pavadinimas – komandos pavadinimas“.
Organizatorius patvirtina gavimą elektroniniu laišku. Darbą ir jo priedus galima siųsti vienu ar daugiau atskirais laiškais. Visų laiškų temose turi būti aiškiai nurodyta, kad laiškas skirtas konkursui „Istorijos detektyvai“, taip pat mokyklos ir komandos pavadinimai bei siuntos dalis „1 iš 2“ arba „2 iš 2“ ir t.t. Laiško tekste nurodoma, kurios bylos siunčiamos ir, kad likusi dalis pateikiama kitu laišku.
6. Vertinimas
Organizatoriaus sudaryta vertinimo komisija vertina reikalavimus atitinkančius darbus pagal šiuos kriterijus. Maksimalus įvertinimas – 10 balų.
	Kriterijus
	Balai

	Aiškus, įtraukiantis ir savarankiškas pasakojimas
	3

	Atradimo vertė ir ryšys su vietos istorija
	2

	Vietos dokumentavimas: nuotraukos, koordinatės, įrašų išsamumas
	2

	Istorinių faktų tikslumas, šaltinių patikimumas ir tinkamas jų nurodymas
	1

	Pagrįstas Lietuvos, Lenkijos ir Švedijos istorinių ar kultūrinių ryšių atskleidimas
	1

	Kalbos taisyklingumas ir darbo pateikimo aiškumas
	1



Komisija kiekvienam kriterijui skiria nuo 0 iki nurodyto maksimalaus balų skaičiaus; bendras rezultatas yra komisijos narių skirtų sumų aritmetinis vidurkis. Komanda, neradusi tarptautinio ryšio, gali surinkti iki 9 balų. Vertinama pateiktų atradimo kokybė.
Vienodą balų skaičių surinkusių komandų eilę lemia didesnis balas už pasakojimą, po to – už atradimo vertę, po to – už dokumentavimą. Jei lygybė išlieka, komisija priima motyvuotą kolegialų sprendimą ir jį užfiksuoja protokole.
Komisija gali paprašyti patikslinti šaltinius ar įrašų autorystę. Plagiatas, svetimos nuotraukos, klaidinantys faktai arba nepateikti privalomi elementai gali būti pagrindas darbo nevertinti; sprendimas ir jo priežastis pranešami vadovui.
7. Rezultatai ir prizai
Apdovanojamos penkios daugiausia balų surinkusios komandos.
	Vieta
	Komandos prizas

	I
	Vienas momentinis fotoaparatas, vienas stalo žaidimas ir visos komandos apsilankymas RTVIC su 3D filmo „Kibirkštėlė“ apie Rietavo Oginskių palikimą premjeros seansu.

	II ir III
	Kiekvienai komandai – po vieną momentinį fotoaparatą ir apsilankymas RTVIC su 3D filmo „Kibirkštėlė“ apie Rietavo Oginskių palikimą seansu.

	IV ir V
	Kiekvienai komandai – apsilankymas RTVIC su 3D filmo „Kibirkštėlė“ apie Rietavo Oginskių palikimą seansu.



Prizai skiriami komandai, o apsilankymuose dalyvauja jos nariai ir vadovas. Apsilankymų ir premjeros data bei praktinės sąlygos derinamos su laimėjusių komandų vadovais. Kelionės iki RTVIC ir atgal apmokėjimas į prizą neįtrauktas, jeigu Organizatorius atskirai nepaskelbia kitaip.
Visų komandų tinkami įrašai ir nuotraukos bus pateikti bendram tarptautiniam BRIDGE projekto interaktyviajam žemėlapiui. Žemėlapyje skelbiama informacija apie vietas, ne mokinių asmeniniai duomenys. Jei atskirame įraše nustatoma faktinė klaida arba trūksta publikavimui reikalingų teisių, prieš paskelbimą jis tikslinamas kartu su komandos vadovu.
Rezultatai skelbiami Organizatoriaus informacijos kanaluose nurodytą dieną, o komandų vadovai informuojami el. paštu.
8. Autorystė ir asmens duomenys
Dalyviai išsaugo autorystę. Visos konkursui pateiktos nuotraukos ir papildomi filmukai bus skelbiami RTVIC socialinių tinklų paskyrose BRIDGE projekto viešinimo ir Rietavo krašto turizmo rinkodaros tikslais, laikantis gautų sutikimų apimties ir jų galiojimo. Pateikdama darbą mokykla patvirtina, kad turi teisę perduoti jo tekstus, nuotraukas ir filmukus Organizatoriui naudoti šiais tikslais bei tarptautiniame projekto žemėlapyje, nurodant mokyklą ir, kai turimas sutikimas, autorius. Mokyklos patvirtinimas nepakeičia tėvų ar kitų asmenų sutikimų viešinti jų atvaizdus ir duomenis.
Prie paraiškos privaloma pridėti po vieną kiekvieno komandos dalyvio tėvo, motinos ar kito teisėto atstovo pasirašytą sutikimą su pasirinkimais dėl vaiko atvaizdo ir duomenų viešinimo bei mokyklos įgalioto atstovo pasirašytą patvirtinimą. Kadangi visos pateiktos nuotraukos ir filmukai bus viešinami RTVIC socialiniuose tinkluose, medžiagoje atpažįstamų vaikų atvaizdams, balsams ir kitiems viešinamiems duomenims būtini šį naudojimą apimantys sutikimai. Nesutikus viešinti vaiko, siunčiama medžiaga turi būti be jo atpažįstamo atvaizdo, balso ir kitų viešinti neleidžiamų duomenų; jo pasirašyta tėvų forma vis tiek pridedama. Jei medžiagoje atpažįstami tretieji asmenys, pavyzdžiui, legendų ar prisiminimų pasakotojai, privaloma pridėti jų raštiškus sutikimus, apimančius RTVIC socialinius tinklus ir nurodytus naudojimo tikslus. Jie gali būti laisvos formos, nurodant asmenį, leidžiamus duomenis, naudojimo tikslus, kanalus, terminą ir teisę atšaukti sutikimą; kito nepilnamečio atveju reikalingas jo teisėto atstovo sutikimas. Nepateikus privalomų pasirašytų dokumentų arba pateikus atpažįstamų asmenų atvaizdus, balsus ar kitus duomenis be reikiamų sutikimų, darbas konkurse nedalyvauja ir nevertinamas. Atsisakymas sutikti viešinti pats savaime nėra pagrindas pašalinti iš konkurso, jei medžiaga atitinka šį pasirinkimą.
Komandų kontaktai naudojami konkurso organizavimui ir prizų perdavimui. Detalesnę privatumo informaciją ir kontaktą duomenų klausimais Organizatorius pateikia registracijos metu.
9. Kontaktai
Klausimai dėl konkurso: Martynas Vyšniauskas, tel. +370 699 47916, el.p. direktorius@rietavotvic.lt

